SKRIFTLIG FORESPØRGSEL E-3895/02

af Erik Meijer (GUE/NGL) til Kommissionen

(14. januar 2003)

Om: Genetablering af omstigningsmulighederne på fjerntog i Duisburg til hovedforbindelsen mellem Nederlandene og Tyskland

1. Har Kommissionen kendskab til, at den grænseoverskridende togforbindelse Amsterdam-Utrecht-Arnhem-Emmerich-Duisburg-Køln, der nu får større betydning, fordi andre gennemgående forbindelser mellem Nederlandene og Tyskland falder bort, fra 15. december 2002 indskrænkes fra 11 gange om dagen til 8 gange om dagen, hvilket skyldes nedlægningen af gennemgående tog til Italien, Østrig og Schweiz, og at denne forbindelse medtages i de seks daglige ICE-tjenester via den nye højhastighedslinje mellem Køln og Frankfurt am Main?

2. Har den ligeledes kendskab til, at der som følge af denne indskrænkning i retning af Tyskland om aftenen opstår et hul på fire timer, og at man ikke længere kan rejse fra Duisburg til Nederlandene inden kl. 8.55 eller efter kl. 20.54?

3. Finder Kommissionen det i overensstemmelse med sine bestræbelser på europæisk integration, at størstedelen af strækningen mellem Arnhem og Duisburg fra tidligt om aftenen til sent om aftenen hver halve time ganske vist gennemføres med nærtrafiktog, men at netop den grænseoverskridende forbindelse på 15 km mellem stationerne i Zevenaar (NL) og Emmerich (D) fuldstændig mangler, mens der i den nyeste togplan kun er et togpar EC 2/3, der standser i Emmerich en gang om dagen, hvorimod alle gennemgående tog standsede her indtil for tre år siden?

4. I henhold til direktiv 91/440/EØF(1) er jernbaneselskaber administrativt uafhængige. Hvad agter Kommissionen på den baggrund at gøre for at forebygge, at de nationale grænser i EU indenfor offentlig transport kommer til at fungere som en helt uacceptabel hindring for nærtrafik og for tilslutninger til omstigningspunkter for gennemgående tog på den anden side af grænsen, hvorved situationen bliver dårligere end før, EU blev oprettet?

5. Er Kommissionen rede til i samråd med medlemsstaterne Tyskland og Holland, den tyske delstat Nordrhein-Westfalen og de berørte jernbaneselskaber DB, NS og Syntus at fremme, at der mellem grænsebyerne Emmerich og Zevenaar, hvorfra der hver halve time er forbindelse til deres nationale tognet i deres medlemsstater, og hvor der i det mindste en gang i timen kører et nærtrafiktog over den grænseoverskridende forbindelse, således som det i mellemtiden også er tilfældet for de internationale omstigninger til mindre vigtige togforbindelser mellem Eschede (NL) og Gronau (D), Venlo (NL) og Mönchengladbach (D) og Heerlen (NL) og Aachen (D)?

(1) EFT L 237 af 24.8.1991, s. 25.

Samlet svarafgivet på Kommissionens vegne af Loyola de Palaciopå skriftlige forespørgsler E-3894/02 og E-3895/02

(28. februar 2003)

Kommissionen er generelt klar over ændringerne i fartplanerne for den internationale jernbanepassagerservice. Køreplansændringen pr. 15. december 2002 har givet anledning til at nedlægge en række forskellige internationale fjernpassagertogforbindelser ophøre.

Kommissionen beklager forringelsen af serviceniveauet. Imidlertid foreligger der på indeværende tidspunkt intet samlet billede over udviklingen i antallet af internationale jernbaneforbindelser.

Der er forskellige markedssegmenter, som er relevante for de internationale passagertogforbindelser. Markedssegmentet for højhastighedsforbindelser har de bedste udsigter for at udvikle sig til en indtægtsgivende forretning og vil kunne drage fordel af en omfattende udvidelse af nettet frem til 2010. Det konventionelle fjerntogsforbindelsessegment er i dag sårbart som følge af for lav rentabilitet, konkurrence fra lavprisflyselskaber og som resultat af dårligt koordineret samarbejde mellem jernbaneselskaberne. For så vidt angår nærtogsforbindelserne på tværs af grænserne, er situationen mere blandet og i høj grad afhængig af, om de offentlige myndigheder på begge sider af grænsen har indgået offentlige servicekontrakter eller ej. Det er i dag meget vanskeligt at finde en god model for et grænseoverskridende samarbejde mellem de forskellige offentlige myndigheder.

Kommissionen er i gang med en række initiativer med henblik på at forbedre den nuværende situation med hensyn til international jernbanepassagerservice på kortere til mellemlang sigt:

- Den har allerede vedtaget et ændret forslag om offentlige servicekontrakter(1), hvori bl.a. indgår muligheden for at udvide den offentlige service på tværs af grænserne, og afslag på en sådan udvidelse skal begrundes (artikel 4a, stk. 2);

- i sit arbejdsprogram for 2003 har Kommissionen planlagt at forelægge et forslag til forordning om passagerers rettigheder og pligter i forbindelse med internationale togforbindelser, som Kommissionens tjenestegrene allerede har offentliggjort et høringsdokument i oktober 2002. Dette initiativ bør kunne indvirke på servicekvalitetsniveauet og den indbyrdes sammenhæng mellem de forskellige togforbindelser. Indførelse af høring af passagerorganisationerne om sådanne køreplansændringer kan indgå som led i denne proces(2);

- herudover vil Kommissionen fremsætte forslag til direktiv om yderligere åbning af det internationale jernbanemarked for personbefordring. Dette skulle kunne forbedre sektorens konkurrenceevne og gøre den mere forbrugerorienteret.

(1) Ændret forslag til Europa-Parlamentets og Rådets forordning om medlemsstaternes håndtering af krav om offentlig service og indgåelse af krav om offentlig service inden for personbefordring med jernbane og ad vej og indre vandveje, af 21.2.2002, KOM(2002) 107 endelig udg.

(2) Kommissionen har offentliggjort et konsultationsdokument herom, jf. netside (website) http://europa.eu.int/comm/transport/rail/library/consultation.pdf.